b"\n_START_ARTICLE_\nJordi I de la Gran Bretanya\n_START_SECTION_\nVida a Hanover\n_START_PARAGRAPH_\nNascut a la ciutat hannoveriana d'Osnabr\xc3\xbcck el dia 28 de maig del 1660, fill del duc Ernest August de Brunsvic-L\xc3\xbcneburg i de la princesa Sofia del Palatinat, Jordi era n\xc3\xa9t del duc Jordi de Brunsvic-L\xc3\xbcneburg i de la princesa Anna Elionor de Hessen-Darmstadt; i per via materna ho era de l'elector Frederic V del Palatinat i de la princesa Elisabet d'Anglaterra. Jordi era besn\xc3\xa9t del rei Jaume I d'Anglaterra i nebot del rei Carles I d'Anglaterra._NEWLINE_El seu pare li va ensenyar des de petit a muntar a cavall, el portava a ca\xc3\xa7ar i el va introduir en temes militars; quan nom\xc3\xa9s tenia quinze anys el va portar a la guerra francoholandesa per posar-lo a prova. El 1679 va morir un germ\xc3\xa0 del seu pare i ell va heretar el Ducat de Calenberg-G\xc3\xb6ttingen, amb capital a Hanover. El seu altre oncle Jordi Guillem de Brunsvic-L\xc3\xbcneburg, nom\xc3\xa9s tenia una filla i, per aplicaci\xc3\xb3 de la llei s\xc3\xa0lica li corresponia a ell l'her\xc3\xa8ncia del ducat corresponent; tots aquests territoris pertanyents al Sacre Imperi Romanogerm\xc3\xa0nic. _NEWLINE_El 1683, Jordi i el seu germ\xc3\xa0, Frederick August, van estar a la batalla de Viena durant la Gran Guerra Turca._NEWLINE_El 1692 es van unir els dos ducats, el del pare i el de l'oncle i, per ser el primog\xc3\xa8nit, fou nomenat elector de Hanover. El gener del 1698 va morir el seu pare i va heretar el t\xc3\xadtol de duc. Poc despr\xc3\xa9s va morir Guillem, el fill de la princesa Anna de la Gran Bretanya, i la mare de Jordi, va ser designada successora al tron. L'agost del 1701 fou guardonat amb la medalla de l'Orde de la Lligacama\n_START_SECTION_\nRei del Regne Unit\n_START_PARAGRAPH_\nVa ser nomenat rei el 1714, despr\xc3\xa9s de la mort de la reina Anna. Abans del seu nomenament va mostrar-se defensor del cas dels catalans durant la Guerra de Successi\xc3\xb3 Espanyola, per\xc3\xb2 el 18 de setembre del 1714, quan va ordenar que la flota brit\xc3\xa0nica es reincorpor\xc3\xa9s al conflicte, Barcelona ja havia capitulat, circumst\xc3\xa0ncia que ell desconeixia._NEWLINE_Jordi es va haver d'adaptar a una manera diferent de governar, mentre que a Hanover tenia poder absolut, al Regne Unit havia de demanar perm\xc3\xads al Parlament per cada decisi\xc3\xb3. Un any despr\xc3\xa9s del seu nomenament, un grup d'escocesos del Partit Tory es va al\xc3\xa7ar en rebel\xc2\xb7li\xc3\xb3 perqu\xc3\xa8 volien col\xc2\xb7locar en el seu lloc James Francis Edward Stuart, un germanastre de la difunta reina Anna que, segons la llei de successi\xc3\xb3 del 1701 quedava excl\xc3\xb2s per ser cat\xc3\xb2lic. Aquesta rebel\xc2\xb7li\xc3\xb3 va ser un frac\xc3\xa0s i, a finals d'any, James Francis es va exiliar a Fran\xc3\xa7a. _NEWLINE_El rei Jordi va promoure la creaci\xc3\xb3 de la Triple Alian\xc3\xa7a (1717) contra el rei d'Espanya i llavors aquest va promoure una nova sublevaci\xc3\xb3 del jacobites, els partidaris de James Francis, per\xc3\xb2 un temporal va fer naufragar els vaixells espanyols, que no van poder arribar a Esc\xc3\xb2cia. Per aquest temps va acabar la Gran Guerra del Nord entre Su\xc3\xa8cia i R\xc3\xbassia, i es va acordar que els territoris de Bremen i Verden serien cedits per la Corona sueca als Hannover a canvi d'una compensaci\xc3\xb3 econ\xc3\xb2mica._NEWLINE_Vivia generalment a Londres per\xc3\xb2 passava temporades a la seva terra nadiua i va ser en un viatge entre Delden i Nordhorn el 9 de juny del 1727 que va patir un atac de cor; de seguida el van traslladar al castell d'Osnabr\xc3\xbcck on va morir dos dies despr\xc3\xa9s. Fou sepultat a la capella del castell de Leine, per\xc3\xb2 les seves restes van ser traslladades a Herrenhausen despr\xc3\xa9s de la segona guerra mundial."